Йоханес Бобровски
Отговор

Превод от немски: Венцеслав Константинов, —

chitanka.info

Над дървения плет

увисват твоите думи:

снегът — товарът на дърветата

се стапя.

Дори в окапалия люляк

ехти цвъртеж на косове;

щурецът издълбава

с тревистия си глас

резки в стената, а полетът

на лястовиците

е стръмен —

извит срещу дъжда. Съзвездия

пътуват по небето

в кръг.

Онези,

които те заравят

под корените на дърветата,

ще чуят:

приказваш ти

на пясъка, изпълнил

докрай устата ти.

Тъй пясъкът ще проговори.

а камъкът ще закрещи,

водата пък —

навред ще полети!

1963

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.